༄༅། །རབ་གནས་ནས་ཟུར་དུ་བཀོལ་བའི་ཁོལ་བྱུང་
མདོར་བསྡུས་ཨ་མྲའི་འབྲས་བཟང་སྨིན་པའི་
དགའ་སྟོན་ཞེས་བྱ་བ་བཞུགས་སོ། །
༄༅༅། །བླ་མ་དང་རིགས་བརྒྱའི་བདག་པོ་དབྱེར་མ་མཆིས་པའི་
་ཞབས་ལ་
སྒོ་གསུམ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ། །ཉོན་མོངས་
བག་ཆགས་དང་བཅས་པའི་དྲི་མ་ཐམས་ཅད་དག་པར་མཛད་ནས་བྱིན་གྱིས་
བརླབ་ཏུ་གསོལ། འདིར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་
ལ་རབ་གནས་བྱ་བ་ལ། རྟེན་གསུམ་ཐོག་མར་བྱུང་བའི་ལོ་རྒྱུས་དང་། རབ་
གནས་བྱ་བའི་ལག་ལེན་དང༌། མཆོད་པ་ཡོ་བྱད་རྫས་དང་བཤམས་ཚུལ་སོགས་
དམ་པ་གོང་མ་རྣམས་ཀྱི་གསུང་ལས་ཤེས་པར་བྱ་ལ། འདིར་ཆོ་གའི་གོ་རིམ་
ཙམ་ལ། སྟ་གོན། དངོས་གཞི། རྗེས་ཀྱི་རིམ་པ་དང་གསུམ། དང་པོ་
ནི། བདག་བསྐྱེད་ཁྲུས་སྟེགས་བུམ་པ་དང་། །མདུན་བསྐྱེད་དང་ནི་མེ་ཏོག་
བསྒྲུབ། །གསོལ་བཏབ་སེམས་བསྐྱེད་རྟེན་བསྐྱེད་ཅིང༌། །དཀྱིལ་འཁོར་གཞུག་
ཅིང་ལྷ་ངོ་བསྟན། །ཁྲུས་དཀྱིལ་རྟེན་བཞག་ཆུ་བཞི་འབུལ། །ཁྲོ་བོ་སྤྱན་དྲངས་
མཆོད་ཅིང་བསྟོད། །བགེགས་གཏོར་ཡུངས་ཆུ་ཁམ་ཕོར་ལྕི། །ཟན་ཆིང་རས་ཀྱིས་
བྱབས་ནས་ནི། །ཉེ་རེག་མཆོད་པ་བདུག་སྦྱངས་པའོ། །ཞེས་གསུངས་པ་ལྟར།
བདག་བསྐྱེད་ལ་བདེ་གསང་སོགས་ཀྱི་བདག་བསྐྱེད་རྒྱས་བསྡུས་ཇི་ལྟར་རིགས་
པ་བྱ། བུམ་པ་ལ་ལྷ་བུམ་ཁྲུས་བུམ་གཉིས། ལྷ་བུམ་ནི་རང་རང་གི་གཞུང་ལྟར་
366 -

རབ་གནས་ནས་ཟུར་དུ་བཀོལ་བའི་ཁོལ་བྱུང་མདོར་བསྡུས་ཨ་མྲའི་འབྲས་བཟང་སྨིན་པའི་དགའ་སྟོན་ཞེས་བྱ་བ།
དང་།
འདག་རྫས་དང་ཁྲུས་བུམ་ཡུངས་དཀར་གུ་གུལ་སྒྲུབ་པ་སོགས་ཆོ་ག་ལྟར་
དང༌། ཁྲུས་བུམ་འདག་རྫས་སྒྲུབ་ཚུལ་དགེ་ལེགས་ཆར་འབེབས་ནས་ལེན། གུལ་
ཡུངས་སྒྲུབ་ཚུལ་ལེགས་བྱས་སྤྲིན་སྒྲ་ནས་ལེན། དེ་ནས་མདུན་བསྐྱེད་དང་མེ་ཏོག་
སྒྲུབ་པ་ནི། རབ་གནས་དགེ་ལེགས་རྒྱ་མཚོའི་ཆར་འབེབས་དང་མཐུན་ཅིང་སྡོམ་
ཚིག་གི་གོ་རིམ་ཡང་ཡིན་མོད་ཀྱང་། གུང་ཐང་རིན་པོ་ཆེའི་ལེགས་བྱས་སྤྲིན་གྱི་སྒྲ་
དབྱངས་ལྟར་ན། བདག་མདུན་བདག་འཇུག་དང་བཅས་པ་སོང་ནས་འདག་རྫས་
ཁྲུས་བུམ་སྒྲུབ། དེ་ནས་མེ་ཏོག་དང་གུལ་ཡུངས་བསྒྲུབ་ཚུལ་གསུང་བ་ནི་བདག་
མདུན་འཇུག་པ་གཅིག་པའི་དབང་དུ་དང༌། ཡབ་རྗེ་རྡོ་རྗེ་འཆང་བྲག་སྒོམ་རིན་
པོ་ཆེའི་ཕན་བདེའི་སྙེ་མ་ལྟར་ན། བདག་བསྐྱེད་ཀྱི་མཇུག་ཏུ་ལྷ་བུམ་ཁྲུས་བུམ་
འདག་རྫས་མེ་ཏོག་སྒྲུབ་ཚུལ་དང་བཅས་པ་སོང་ནས་མདུན་བསྐྱེད་སྒྲུབ་པ་ཡིན་
གསུངས་འདུག་པས་དེ་ནི་གསང་འདུས་ལྟ་བུ་བདག་མདུན་འཇུག་པ་ཐ་དད་པའི་
དབང་དུ་བྱས་པ་ཡིན་པས་བདེ་གསང་སོགས་གང་ལ་བརྟེན་པའི་དེའི་ཕྱག་ལེན་
གྱི་ཁྱད་ཡིན་པ་མ་གཏོགས་དོན་ལ་འགལ་བ་མེད་དམ་སྙམ། གསོལ་འདེབས་
སེམས་བསྐྱེད་རྟེན་བསྐྱེད་རྣམས་དགེ་ལེགས་ཆར་འབེབས་ནས་ལེན། དེ་ནས་
འབྲིང་དང་བསྡུས་པ་བྱེད་ན་དཀྱིལ་འཁོར་དུ་འཇུག་པ་སོགས་དང་སྦྱངས་པའི་
རིམ་པ་ཡང་མེད། རྟེན་བསྐྱེད་ནས་ཆུ་བཞི་འབུལ་བས་ཆོག་གོ །ཆུ་བཞི་བྱིན་
རླབས་བྱེད་དགོས། དེ་ནས་ཁྲུས་ལ་ཕལ་ཁྲུས་དང་མཆོག་ཁྲུས་གཉིས་ཡོད་པས་
གོ་རིམ་དང་རྒྱས་བསྡུས་ཇི་ལྟར་བྱེད་པ་པཎ་ཆེན་དང་གུང་ཐང་པའི་གསུང་ལས་
ཤེས་དགོས། དེ་ཡང་། ཡེ་ཤེས་སྤྱན་དྲངས་མཆོད་ནས་ནི། །ཉན་གསན་གསུམ་
གྱིས་གསོལ་བ་གདབ། །ཆུ་གསུམ་ཉེར་སྤྱོད་རོལ་མོས་མཆོད། །ཕྱག་འཚལ་
བསྟོད་ཅིང་གཤེགས་སུ་གསོལ། །དམ་ཚིག་གནས་ལྔར་དྲི་བཟང་བྱུག །ཉེར་
367

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཁ༽
སྤྱོད་རོལ་མོར་བཅས་པ་འབུལ། །འཁྱིལ་བའི་སྔགས་བཟླས་གནས་གསུམ་
རེག །ཕྱོགས་གཏོར་ཕུལ་ཅིང་ན་བཟའ་བཀབ། །ཅེས་པ་ལྟར། གོ་རིམ་འདོན་
ཆོག་ཆོ་ག་ལྟར་རོ། །དེ་ཉིད་ཀྱིས་སྟ་གོན་གྱི་བྱ་བ་རྣམས་རྫོགས་སོ། །དངོས་
གཞིའི་ཉིན་གྱི་བྱ་བ་ནི། བདག་མདུན་དཀྱིལ་འཁོར་མངོན་བྱས་ནས། །སླར་
ཡང་སྔར་བཞིན་རྟེན་བསྐྱེད་བྱ། །ཆུ་བཞི་ནས་ནི་རྒྱན་འབུལ་བར། །རྒྱས་བསྡུས་
ཅི་རིགས་སྔར་བཞིན་དུ། །གསོལ་བཏབ་སེམས་བསྐྱེད་རྟེན་བསྐྱེད་དེ། །མིག་
དང་སྐུ་སོགས་བྱིན་གྱིས་བརླབས། །ཡེ་ཤེས་སྤྱན་དྲངས་མཆོད་ནས་ནི། །གསོལ་
བཏབ་དམ་ཚིག་པ་ལ་གཞུག །དབང་ལྷ་སྤྱན་དྲངས་མཆོད་ནས་ནི། །དབང་
བཞི་སློབ་མ་བཞིན་དུ་བསྐུར།། །ཞེས་པ་ལྟར། རྟེན་གྱི་ལྷ་ལ་དབང་བསྐུར་བ་
རབ་གནས་རྒྱས་པ་མ་གཏོགས་འབྲིང་བསྡུས་ལ་མེད་ཅེས་རྗེ་འདུལ་འཛིན་པས་
གསུངས། སྟ་གོན་དངོས་གཞི་གཉིས་ཀར་རང་གིས་བདག་འཇུག་བླངས་ན་དམ་
ཚིག་ཉམས་ཆག་བསྐོང་བ་དང་ཕུན་སུམ་ཚོགས་པའི་ཡན་ལག་ཏུ་འགྱུར་ཞིང་ལོང་
མེད་བྲེལ་བ་འདྲ་ཆེ་སྐབས་མ་བླངས་ཀྱང་རུང་བར་གསུངས། འདོན་ཚུལ་ཆོ་ག་
ལྟར་དང་འབྲིང་བསྡུས་ལ་ཁྲུས་དང་རྒྱན་འབུལ་བའི་རྗེས་སུ་དབང་ལྷ་སྤྱན་དྲངས་
ནས་དབང་བསྐུར་རྒྱས་གདབ་བྱས་ནས་དེ་ནས། མཆོད་བསྟོད་གོས་རྒྱན་མེ་ལོང་
བསྟན། །སྦྱིན་སྲེག་འབུལ་ཞིང་སྤྱན་སོགས་དབྱེ། །ཞབས་བསིལ་མཆོད་ཡོན་སོ་
རྩི་འབུལ། །དམ་བསྒྲགས་གཟུགས་བསྒྱུར་མངའ་འབུལ་བྱ། །ཤིས་བརྗོད་བརྟན་
བཞུགས་བསྟོད་པ་བྱ། །ཞེས་དང་། མངའ་འབུལ་ལ། ཆུ་བཞི་ཉེར་སྤྱོད་འདོད་
ཡོན་ལྔ། །ནང་མཆོད་འབུལ་ཞིང་བསྟོད་པ་བྱ། །མཎྜལ་རྟགས་བརྒྱད་ཁྲུས་གོས་
རྒྱན། །འདོད་ཡོན་རིན་ཆེན་བདུན་དང་བཅུད། །གདུགས་སོགས་འབྲུ་དང་རིན་
ཆེན་སྣ། །སྨན་དང་བཀྲ་ཤིས་སྤྱི་ཡིན་ནོ། །ཞེས་པ་ལྟར་སྤྱིའི་འབུལ་ཚུལ་དང་བྱེ་
- 368

རབ་གནས་ནས་ཟུར་དུ་བཀོལ་བའི་ཁོལ་བྱུང་མདོར་བསྡུས་ཨ་མྲའི་འབྲས་བཟང་སྨིན་པའི་དགའ་སྟོན་ཞེས་བྱ་བ།
བྲག་གི་འབུལ་ཚུལ་སོགས་རབ་གནས་རྒྱས་པའི་ཆོ་ག་ལྟར་ཤེས་པར་བྱ་ལ། དེ་
ནས་ཡེ་དྷརྨ་ཅི་མང་བརྗོད་པ་སྔོན་དུ་འགྲོ་བས་བརྟན་བཞུགས་ཡོངས་གྲགས་ལྟར་
བྱ། མཇུག་ཆོག་སྤྱི་དང་འབྲིང་བསྡུས་ལ། །བཟོད་གསོལ་ཆོས་སྐྱོང་ཡོན་བདག་
བསྒོ། །ཡོན་འབུལ་མཇུག་གི་ཆོ་གའོ། །ཞེས་པ་ལྟར་རབ་གནས་རྒྱས་པ་བྱེད་ན་
ཉིན་བར་མ་དང་ཕྱི་མ་གཉིས་ལ་རྒྱས་པ་དང་ཞི་བའི་སྦྱིན་སྲེག་བྱེད་དགོས་ལ་
འབྲིང་བསྡུས་ལ་སྦྱིན་སྲེག་འབུལ་མི་དགོས་པས་ཤིས་བརྗོད་བརྟན་བཞུགས་ཀྱི་
མཇུག་དེ་མ་ཐག་བསྟོད་པ་མདོར་བསྡུས་བྱས་ནས་ཆོས་སྐྱོང་བསྒོ་བ་དང་། ཡོན་
བདག་བསྒོ་བ་སོགས་རབ་གནས་རྒྱས་པ་ལྟར་རམ། ཡང་ན་འབྲིང་བསྡུས་ཇི་
ལྟར་རིགས་པ་བྱས་ནས་གཏང་རག་མཆོད་བསྟོད་སྨོན་ལམ་བཟོད་གསོལ་ཉེར་
བསྡུ་ཤིས་བརྗོད་སོགས་ཆོ་ག་ལྟར་དང་ཕྱག་ལེན་མ་ནོར་བ་བསྟན་པ་དང་འགྲོ་
བའི་མིག་རྒྱན་དུ་འགྱུར་ངེས་ཤིག་མཛད་པར་ཞུའོ།། །།ཞེས་རབ་གནས་ནས་ཟུར་དུ་
བཀོལ་པའི་ཁོལ་བྱུང་མདོར་བསྡུས་ཨ་མྲའི་འབྲས་བཟང་སྨིན་པའི་དགའ་སྟོན་ཞེས་བྱ་བ་འདི་ནི། ཁོ་བོ་
ཅག་གིས་རབ་གནས་རྒྱས་པའི་ལག་ལེན་བགྱིད་སྐབས་ཤིན་ཏུ་མཁོ་བར་མཐོང་ནས་རང་གི་བརྗེད་ཐོ་ཙམ་
དུ། བཙུན་གཟུགས་སྙོམས་ལས་པ་ངག་དབང་དགེ་འདུན་སངས་རྒྱས་རྒྱ་མཚོས་བྲིས་པ་དགེ་ལེགས་མེ་
ཏོག་འབུམ་གྱི་ཆར་འབེབས་པར་གྱུར་ཅིག །སརྦ་མངྒ་ལཾ།།
- 369 -